नई दिल्‍ली: संसद में विधायी कामकाज नहीं होने को लेकर प्रधानमंत्री के प्रस्तावित उपवास पर चुटकी लेते हुए राहुल गांधी बुधवार को कहा कि वह उम्मीद करते हैं कि नरेंद्र मोदी उन्नाव की घटना को लेकर भी उपवास रखेंगे. कांग्रेस अध्यक्ष ने उत्तर प्रदेश की इस घटना को ‘मानवता को शर्मसार करने वाला’ बताया. राहुल ने ट्वीट किया, ‘‘उत्तर प्रदेश में अपनी बेटी के लिए न्याय की गुहार कर रहे एक पिता पर हुई बर्बरता ने मानवता को शर्मसार कर दिया है. आशा है कि प्रधानमंत्री जी भाजपा शासन में महिलाओं पर हो रहे अत्याचार, कानून तंत्र की विफलता और बढ़ती अराजकता के लिए भी जल्द ही उपवास रखेंगे.’’